Document ID: 32015R0009

KOMISJONI MÄÄRUS (EL) 2015/9,
6. jaanuar 2015,
millega muudetakse määrust (EL) nr 142/2011, millega rakendatakse Euroopa Parlamendi ja nõukogu määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad, ja nõukogu direktiivi 97/78/EÜ seoses teatavate selle direktiivi alusel piiril toimuvast veterinaarkontrollist vabastatud proovide ja näidistega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Horvaatia ühinemisakti, eriti selle artiklit 50,
võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1069/2009, milles sätestatakse muuks otstarbeks kui inimtoiduks ettenähtud loomsete kõrvalsaaduste ja nendest saadud toodete tervise-eeskirjad ning tunnistatakse kehtetuks määrus (EÜ) nr 1774/2002 (1), eriti selle artikli 15 lõike 1 punkte b, c, d ja g, artikli 18 lõike 3 punkti b alapunkti i, artikli 19 lõike 4 punkti c, artikli 20 lõiget 11, artikli 21 lõike 6 punkti d, artikli 23 lõiget 3, artikli 27 punkti c, artikli 31 lõiget 2, artikli 40 punkti f, artikli 41 lõiget 3 ja artikli 42 lõiget 2,
ning arvestades järgmist:
(1)
Määruses (EÜ) nr 1069/2009 on sätestatud loomade ja inimeste terviseohutuse nõuded loomsete kõrvalsaaduste ja nendest saadud toodete kohta, selleks et hoida ära ja vähendada inimeste ja loomade terviseriske, mida need tooted võivad tekitada. Selles määruses on samuti määratud kindlaks teatavate loomsetest kõrvalsaadustest saadud toodete tootmisahela lõpp-punkt, pärast mida nende suhtes enam ei kohaldata määruse nõudeid.
(2)
Komisjoni määruses (EL) nr 142/2011 (2) on sätestatud määruse (EÜ) nr 1069/2009 rakenduseeskirjad, sealhulgas eeskirjad loomsete kõrvalsaaduste ja nendest saadud toodete kasutamise või kõrvaldamise alternatiivmeetodite vastuvõtmise kohta ning nõuded orgaaniliste väetiste ja teatavate muude loomsete kõrvalsaaduste turule laskmise suhtes.
(3)
Kooskõlas määruse (EÜ) nr 1069/2009 artikli 19 lõike 1 punktiga d võivad liikmesriigid anda loa selle määruse artikli 10 punktis f osutatud 3. kategooria materjali kogumiseks, transportimiseks ja kõrvaldamiseks muul määruse (EL) nr 142/2011 VI lisa IV peatükis sätestatud viisil. Kooskõlas määruse (EL) nr 142/2011 artikli 36 lõikega 3 on sellist võimalust lubatud kasutada üleminekuperioodil kuni 31. detsembrini 2014. Teatavad liikmesriigid lubavad koguda, transportida ja kõrvaldada väikeses koguses endist toitu (kuni 20 kg nädalas) muul määruse (EL) nr 142/2011 VI lisa IV peatükis sätestatud viisil.
(4)
Kuna ei ole teatatud loomatervist ohustavatest tagajärgedest ja võttes arvesse, et teatavatel juhtudel oleks määruse (EÜ) nr 1069/2009 artikli 14 kohane kõrvaldamine kohaliku kõrvaldamisega võrreldes lubamatult kulukas, tundub olevat õigustatud kehtestada üleminekuperioodi erand alalise võimalusena tingimusel, et selline kõrvaldamine ei tekita lubamatuid terviseriske. Seepärast tuleks täiendada määruse (EL) nr 142/2011 artiklit 15, milles on sätestatud määruse (EÜ) nr 1069/2009 artikli 19 lõike 1 punktide a, b, c, e ja f kohaldamise erieeskirjad, viitega määruse (EL) nr 142/2011 (mida tuleks samuti vastavalt muuta) VI lisa IV peatükis sätestatud meetmetele. Kui üleminekuperioodi erand sätestatakse alalise võimalusena, kõrvaldatakse liikmesriikide ja sidusrühmade organisatsioonidega peetava konsulteerimise alusel liikmesriikide võimalus suurendada kogust kuni 50 kilogrammini nädalas. Peale selle tuleks välja jätta määruse (EL) nr 142/2011 artikli 36 lõige 3.
(5)
Kuna põllumajandusloomade puhul on väga väike võimalus, et need puutuvad kokku orgaaniliste väetiste ja mullaparandusainetega, mida käitlevad teatavad ettevõtjad ja kasutajad, eelkõige juhul, kui käitlemine toimub väljaspool toidu- ja söödaahelat, peaks pädevatel asutustel olema võimalik vabastada kõnealused ettevõtjad ja kasutajad määruse (EÜ) nr 1069/2009 artikli 23 kohasest registreerimiskohustusest. Kõnealused ettevõtjad ja kasutajad tuleks lisada loetelusse ettevõtjatest, kes on vabastatud määruse (EL) nr 142/2011 artikli 20 lõike 4 kohasest kohustusest teavitada pädevat asutust. Määruse (EL) nr 142/2011 artikli 20 lõiget 4 tuleks vastavalt muuta.
(6)
Selliste kasvusubstraatide, sealhulgas istutusmulla puhul, mis sisaldavad vähesel määral loomseid kõrvalsaadusi või neist saadud tooteid ning mis on pakendatud lõppkasutajale kasutamiseks, ei ole riski, et neid kasutatakse põllumajandusloomade söödana. Kuna 2. või 3. kategooriasse kuuluvate loomsetest kõrvalsaadustest saadud toodete sisaldus kasvusubstraatides, sealhulgas istutusmullas peab olema alla 5 mahuprotsendi, vähendab see riski, et seda kasutatakse põllumajandusloomade söödana, sest nende suure mulla- ja muude materjalide sisalduse tõttu kõnealused loomad neid ei söö. Kasvusubstraatide tootmisel võib kasutada töödeldud sõnnikut. Töödeldud sõnnik ei tohi siiski olla kasvusubstraadi ainus koostisosa. Seda ei tohiks kasvusubstraadis olla üle 50 mahuprotsendi. Töödeldud sõnnikut ei tohi kasutada kasvusubstraadi tootmiseks, kui selle päritolukoha suhtes kehtivad põllumajandusloomi ohustava tõsise nakkushaiguse puhangu kahtluse või kinnitust leidnud puhangu tõttu piirangud. Seepärast võib kõnealused tooted vabastada turule laskmise jaoks vajalikust veterinaarkontrollist, välja arvatud impordi puhul tehtav veterinaarkontroll. Määruse (EL) nr 142/2011 artikli 22 lõiget 2 tuleks vastavalt muuta.
(7)
Määruse (EL) nr 142/2011 I lisa punktis 35 esitatud mõiste „vahesaadused” ja punktis 39 esitatud mõiste „kaubanäidised” määratlust tuleks muuta selgemaks, et vältida põhjendamatuid kaubandustõkkeid. „Vahesaaduste” määratlus hõlmab ka vahesaaduste kasutusotstarvet. Põhjendatud on praeguse määratluse laiendamine muude võimalike kasutusotstarvetega kosmeetikatööstuses. Loomsetest kõrvalsaadustest saadud tooteid, mis vastavad nõukogu direktiivi 76/768/EMÜ (3) nõuetele, võib kooskõlas määruse (EÜ) nr 1069/2009 artikli 5 lõikega 1 deklareerida kui tootmisahela lõpp-punkti. Peale selle on vaja selgitada, et lemmikloomatoitu võib ELi tuua kaubanäidisena, kui see on ette nähtud söötmiskatseteks või seadmete ja masinate katsetamiseks. Määruse (EL) nr 142/2011 I lisa punktis 35 esitatud määratlust „vahesaadused” ja punktis 39 esitatud määratlust „kaubanäidised” tuleks vastavalt muuta.
(8)
Kuigi kooskõlas määruse (EÜ) nr 1069/2009 artikli 3 lõikega 6 käsitatakse hobuslasi põllumajandusloomadena, on teatavatel hobuslastel oma pidajaga lähedane suhe. Seega on õigustatud näha ette võimalus põletada surnud hobuslane pädeva asutuse heakskiidetud põletusseadmes tingimusel, et hobuslane on pärit ettevõttest, mille suhtes ei kehti teatamiskohustusliku taudiga seotud piiranguid. Nõukogu direktiivis 2009/156/EÜ (4) on sätestatud muu hulgas hobuslaste liikumist hõlmavad loomatervishoiunõuded, sealhulgas hobuslaste identifitseerimisega seotud tingimused. Ainult selle direktiivi kohaseid surnud hobuslasi võib väikese võimsusega põletusseadmetes eraldi põletada. Seetõttu tuleks määruse (EL) nr 142/2011 III lisa III peatükki vastavalt muuta.
(9)
Määruse (EÜ) nr 1069/2009 artikli 13 punktis g on sätestatud, et veeloomadest pärineva 2. kategooria materjali võib sileerida, kompostida või töödelda biogaasiks. Euroopa Toiduohutusamet (EFSA) avaldas teadusliku arvamuse kaladest pärineva 2. kategooria materjalist saadud loomsete kõrvalsaaduste uue töötlemismeetodi hindamise kohta (5). EFSA arvamuse kohaselt vähendatakse kaladest pärineva 2. kategooria materjalist tulenevaid riske töötlemismeetodiga nõuetekohaselt ning seepärast võib kõnealustest kõrvalsaadustest saadud tooteid kasutada orgaaniliste väetiste tootmiseks, kompostida, töödelda biogaasiks või kasutada karusloomade või muuks otstarbeks kui inimtoiduks ette nähtud muude loomade sööda valmistamiseks. EFSA arvamuses jõutakse järeldusele, et risk ei suurene, kui töötlemismeetodit kasutatakse ka veeloomadest pärineva 3. kategooria materjalist saadud kõrvalsaaduste töötlemiseks. Veeloomadest pärineva 3. kategooria materjali võib seepärast kasutada määruse (EÜ) nr 1069/2009 artiklis 14 loetletud otstarveteks.
(10)
Kuna EFSA riskihindamise tulemus oli soodne, tuleks kaladest pärineva materjali sileerimine lisada määruse (EL) nr 142/2011 IV lisa IV peatükis loetletud alternatiivsete töötlemismeetodite hulka. Määruse (EL) nr 142/2011 IV lisa tuleks vastavalt muuta.
(11)
Loomseid käärimisjääke ja komposti võidakse segada muud kui loomset päritolu materjalidega. Ettevõtjad peaksid teadma, milliseid eeskirju kohaldatakse selliste käärimisjääkide ja komposti kõrvaldamise suhtes. Lisaks on vaja selgitada, millistel juhtudel võib toidujäätmetest saadud komposti ja käärimisjääke kõrvaldada tunnustatud prügilas. Määruse (EL) nr 142/2011 V lisa III peatükki tuleks seepärast vastavalt muuta.
(12)
Horvaatia teatas raipetoidulistest metslindudest, kelle suhtes tuleks kohaldada määruse (EÜ) nr 1069/2009 artiklis 18 sätestatud eriotstarbelist söötmist käsitlevat erandit. Määruse (EL) nr 142/2011 VI lisas esitatud raipetoiduliste lindude liikide loetelu tuleks seepärast vastavalt muuta.
(13)
EFSA hindas riski, mis tuleneb põllumajandusettevõttes surnud sigade töötlemisest kompostimisjaamas ja sellele järgnevast põletamisest (6), ning jõudis järeldusele, et määruse (EL) nr 142/2011 V lisa III peatüki 2. jaos sätestatud alternatiivsete muundamisparameetrite hulgas nimetatud kompostimisjaamas töötlemine ei ole 2. kategooria materjali ohutuks kõrvaldamiseks piisav ning seda ei saa seega kirjeldada kõnealuse määruse IV lisa IV peatükis alternatiivse töötlemismeetodina. EFSA eespool nimetatud hinnangu põhjal tuleks põllumajandusettevõttes surnud sigade aeroobset laagerdamist ja säilitamist, millele järgneb põletamine või koospõletamine, pidada erimeetodiks, mida kasutatakse loomsete kõrvalsaaduste kohapeal säilitamiseks kuni need seejärel kooskõlas määrusega (EÜ) nr 1069/2009 kõrvaldatakse. Selleks et eristada kõnealust meetodit kompostimise jaoks heakskiidetud meetoditest ja et vältida määruse (EL) nr 142/2011 V lisas sätestatud kompostimisjaamade puhul nõutavat heakskiitmismenetlust, on asjakohane lisada see meetod kõnealuse määruse IX lisa uude peatükki koos meetodiga „Hüdrolüüs, millele järgneb kõrvaldamine”, millele praegu osutatakse selle määruse IV lisa IV peatüki 2. jao punktis H ning mis põhineb samadel põhimõtetel. Lisaks tuleks XVI lisa II peatüki 11. jaos esitatud viidet IV lisale vastavalt muuta. Seepärast tuleks määruse (EL) nr 142/2011 IV, IX ja XVI lisa vastavalt muuta.
(14)
3. kategooria materjalist pärinevate sulatatud rasvade suhtes kehtivad määruse (EL) nr 142/2011 X lisa II peatüki 3. jao kohased erinõuded. Siiski ei ole loomade tervisega seotud põhjuseid, mille alusel keelata määruse (EÜ) nr 1069/2009 artikli 10 punktides i ja j osutatud veeloomadest ja nende kõrvalsaadustest pärineva 3. kategooria materjali töötlemist koos maismaaloomadest pärinevate 3. kategooria loomsete kõrvalsaadustega, et saada sulatatud segarasv. Seepärast peaks olema võimalik määruse (EÜ) nr 1069/2009 artikli 10 punktides i ja j osutatud veeloomadest ja nende kõrvalsaadustest pärinevat 3. kategooria materjali kasutada sulatatud rasva tootmiseks. Seetõttu tuleks määruse (EL) nr 142/2011 X lisa II peatüki 3. jao punkti A punkti 1 vastavalt muuta.
(15)
Selliste tsentrifuugimis- või separeerimissetete kuumtöötlemise nõuded, mida võib hiljem kasutada orgaanilise väetisena või orgaaniliste väetiste tootmisel ning lasta turule, on sätestatud määruse (EL) nr 142/2011 X lisa II peatüki 4. jao III osas. Seepärast on asjakohane kehtestada erand, mille kohaselt võib pädev asutus lubada liikmesriikides kasutamiseks ette nähtud tsentrifuugimis- või separeerimissetete kuumtöötlemiseks alternatiivseid parameetreid tingimusel, et ettevõtjad tõendavad, et alternatiivsete parameetrite alusel tehtud kuumtöötlemine tagab riski vähendamise vähemalt samal määral, kui saavutatakse turulelaskmise puhul kohaldatavate juba kehtestatud parameetrite alusel töötlemisega. Seetõttu tuleks määruse (EL) nr 142/2011 X lisa II peatüki 4. jao III osa vastavalt muuta.
(16)
Vahesaadusi võib muu hulgas kasutada laborireaktiivide või in vitro diagnostikavahendite tootmiseks loomadega seotud otstarveteks. Pärast nõukogu direktiivi 97/78/EÜ (7) artikli 4 kohast kontrolli piiripunktis tuleb toode transportida otse registreeritud ettevõttesse või sihtettevõttesse. Vahesaaduste impordil kohaldatavate nõuete selgitamiseks tuleks määruse (EL) nr 142/2011 XII lisa vastavalt muuta.
(17)
Põllumajandusloomade sööda tootmiseks ette nähtud veretooted, sealhulgas pihustuskuivatatud seaveri ja seavereplasma, peavad olema toodetud kooskõlas määruse (EL) nr 142/2011 X lisa II peatüki 2. jaoga. Nimetatud jao punkti B kohaselt peavad veretooted olema läbinud töötluse kõnealuse määruse IV lisa III peatükis sätestatud 1.-5. või 7. meetodi või mõne muu meetodiga, mis tagab veretoote vastavuse määruse (EL) nr 142/2011 X lisa I peatükis loomsetest kõrvalsaadustest saadud toodete kohta sätestatud mikrobioloogilistele normidele. Määruses (EL) nr 142/2011, eriti selle XIV lisa I peatüki 1. jao tabeli 1 2. rea 6. veerus on ka sätestatud, et muuks otstarbeks kui inimtoiduks ettenähtud veretoodetega, mida võidakse kasutada söödamaterjalina ja mis on ette nähtud saatmiseks Euroopa Liitu või transiidiks Euroopa Liidu kaudu, peab kaasas olema XV lisa 4. peatüki B osa kohane terviseohutuse tõend.
(18)
Aasias, Põhja-Ameerikas, Kariibi mere piirkonnas ning Kesk- ja Lõuna-Ameerikas on teatatud sigade epideemilise diarröa esinemisest, sh sigade nakatumisest sigade epideemilise diarröa viirusega (PEDv) ja sigade deltakoroonaviirusega (SDCv). SDCv-d ei ole liidus kunagi esinenud. Viiruse leviku põhjuseks peetakse põrsaste sööda tavapärase koostisosana kasutatava pihustuskuivatatud seavere ja seavereplasma ebapiisavat kuumtöötlemist või kuumtöötlemisjärgset saastumist.
(19)
Komisjon võttis omal algatusel vastu komisjoni rakendusmääruse (EL) nr 483/2014 (8) vahepealse kaitsemeetmena, mis käsitleb sigade sööda tootmiseks ette nähtud pihustuskuivatatud seaverd ja seavereplasma ohutust. Kuna loomaterviserisk jääb püsima, on vaja sigade sööda tootmiseks ette nähtud pihustuskuivatatud seavere ja seavereplasma impordinõuded läbi vaadata ning rakendada vahepealseid meetmeid alalise nõudena.
(20)
Teaduslikud katsed näitavad, et sigade koroonaviirused inaktiveeritakse sigade väljaheites, kui seda kuumutatakse temperatuurini 71 °C ja hoitakse sellisel temperatuuril kümme minutit või jäetakse seitsmeks päevaks toatemperatuurile 20 °C. Viirus ei jäänud ellu katseliselt nakatatud kuivsöödas, mida hoiti vähemalt kaks nädalat toatemperatuuril 24 °C. Liidus ja kolmandates riikides kasutatakse vere ja vereplasma pihustuskuivatamiseks tavaliselt läbivalt temperatuuri 80 °C.
(21)
Olemasoleva teabe põhjal tundub olevat asjakohane nõuda, et kolmandatest riikidest toodav pihustuskuivatatud seaveri ja seavereplasma, mis on ette nähtud sigade söötmiseks, peab olema läbinud kõrgel temperatuuril töötlemise, mille järel toodet on hoitud teatav aeg toatemperatuuril, et vähendada töötlemisjärgse saastumise ohtu.
(22)
Selliste kontide ja neist valmistatud toodete (välja arvatud kondijahu), sarvede ja neist valmistatud toodete (välja arvatud sarvejahu) ning kapjade ja sõrgade ning neist valmistatud toodete (välja arvatud kabja- ja sõrajahu) importi, mida kasutatakse muul otstarbel kui söödamaterjali, orgaanilise väetise või mullaparandusainena, tuleks samuti lubada, kui neid transporditakse lennukiga ja tingimusel, et need vastavad määruse (EÜ) nr 1069/2009 artikli 41 nõuetele. Määruse (EL) nr 142/2011 XIV lisa tuleks vastavalt muuta.
(23)
Pärast seda kui on muudetud mõistet „vahesaadused” ja veretoodete suhtes on kehtestatud täiendavad nõuded, tuleks kolmandatest riikidest imporditavate vahesaaduste korral kasutatava deklaratsiooni näidist ja söödaks ette nähtud veretoodete impordi korral kasutatava terviseohutuse tõendi näidist vastavalt muuta. Seetõttu tuleks määruse (EL) nr 142/2011 XV lisa 4. peatüki B osa ja 20. peatükki vastavalt muuta.
(24)
Et vältida häireid kaubavahetuses, tuleks kehtestada üleminekuperiood, mille jooksul liikmesriigid võivad lubada importida vahesaadusi, mille suhtes kohaldatakse määruse (EL) nr 142/2011 sätteid vastavalt käesoleva määrusega tehtud muudatustele, kooskõlas enne käesoleva määruse jõustumise kuupäeva kehtivate eeskirjadega.
(25)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EL) nr 142/2011 muudetakse järgmiselt.
1)
Artiklile 15 lisatakse järgmine lõige:
„Erandina määruse (EÜ) nr 1069/2009 artiklist 14 võivad liikmesriigid lubada selle määruse artikli 10 punktis f osutatud 3. kategooria materjali väikeste koguste kogumist, transportimist ja kõrvaldamist sama määruse artikli 19 lõike 1 punktis d osutatud viisil tingimusel, et järgitakse käesoleva määruse VI lisa IV peatükis sätestatud muul viisil kõrvaldamise suhtes kehtivaid nõudeid.”
2)
Artiklis 19 asendatakse punkt c järgmisega:
„c)
III peatükk, kui nad ladustavad loomsetest kõrvalsaadustest saadud tooteid, mida kavatsetakse kasutada teatavatel kõnealuse määruse artikli 24 lõike 1 punktis j nimetatud eesmärkidel;
d)
V peatükk, kui nad ladustavad põllumajandusettevõttes loomseid kõrvalsaaduseid, millele on osutatud kõnealuse määruse artiklis 4 ja mis on ette nähtud seejärel kõrvaldamiseks;”
.
3)
Artikli 20 lõiget 4 muudetakse järgmiselt:
a)
alapunkt d asendatakse järgmisega:
„d)
ettevõtjad, kes kasutavad määruse (EÜ) nr 1069/2009 artiklites 9 ja 10 osutatud 2. ja 3. kategooria materjali või sellest saadud toodete väikseid koguseid selleks, et tarnida need tooted otse samas piirkonnas asuvale lõpptarbijale, kohalikule turule või kohalikule jaemüügiettevõttele, kui pädev asutus on seisukohal, et sellise tegevusega ei kaasne ühegi raske nakkushaiguse inimestele või loomadele levimise riski; käesolevat punkti ei kohaldata siis, kui kõnealust materjali kasutatakse muude põllumajandusloomade kui karusloomade söödana;”
;
b)
lisatakse punktid e ja f:
„e)
orgaaniliste väetiste või mullaparandusainete kasutajad ettevõtetes, kus põllumajandusloomi ei peeta;
f)
ettevõtjad, kes käitlevad ja tarnivad orgaanilisi väetisi või mullaparandusaineid ainult kuni 50-kilogrammistes müügivalmis jaemüügipakendites kasutamiseks väljaspool sööda- ja toiduahelat.”
4)
Artikli 22 lõige 2 asendatakse järgmisega:
„2. Järgmiste toodete turustamise suhtes ei rakendata mingeid loomatervishoiu nõudeid:
a)
looduses elavate merelindude guaano, mis on kogutud liidus või imporditud kolmandast riigist;
b)
muu müügivalmis kasvusubstraat kui imporditud kasvusubstraat, mis sisaldab
i)
alla 5 mahuprotsendi 3. kategooria materjalist saadud tooteid või 2. kategooria materjalist saadud muid tooteid kui töödeldud sõnnik;
ii)
alla 50 mahuprotsendi töödeldud sõnnikut.”
5)
Artikli 23 lõige 3 asendatakse järgmisega:
„3. Vahesaaduste sihtettevõtte käitaja, omanik või tema esindaja kasutab ja/või lähetab vahesaadusi ainult tootmises kasutamiseks kooskõlas I lisa punktis 35 esitatud vahesaaduste määratlusega.”
6)
Artikli 36 lõige 3 jäetakse välja.
7)
I, III, IV, V, VI, IX, X, XI, XII, XIV, XV ja XVI lisa muudetakse vastavalt käesoleva määruse lisale.
Artikkel 2
Üleminekuperioodil, mis kestab kuni 27. septembrini 2015, on endiselt lubatud liitu importida loomsete kõrvalsaaduste ja nendest saadud toodete saadetisi, millele on lisatud deklaratsioon, mis on täidetud ja allkirjastatud vastavalt näidisele, mis on esitatud määruse (EL) nr 142/2011 XV lisa 20. peatükis, sellisena nagu see kehtib enne käesoleva määruse jõustumise kuupäeva, tingimusel et kõnealune tõend on täidetud ja allkirjastatud enne 27. juulit 2015.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 23. veebruarist 2015.
Määrus on tervikuna siduv ja vahetult kohaldatav kõikides liikmesriikides.
Brüssel, 6. jaanuar 2015

Labels: 1
17
20
0
6